© Цветелина Белутова, Капитал

Проблемите от управлението на Владимира Янева като председател на Софийския градски съд (СГС) отекват месеци след нейната оставка. Миналата седмица от СГС съобщиха, че след проведен на 18 декември тест на съдебните помощници, 14 от всички 25 назначени в съда са уволнени или освободени от длъжността по взаимно съгласие, заради драстично непознаване на законите и съдебната практика.

Проверка на "Дневник" показа, че

12 от неиздържалите 14 съдебни помощници са назначени по времето на Владимира Янева.

Останалите двама - по времето на Георги Колев.

Конкурси са провеждани през 2012 г. и 2014 г., като на последния - от 20 юни 2014 г., са назначени 16 души. Комисията в състав Владимира Янева, Богдана Желявска и Иво Дачев са оценили доста високо кандидатите. Само година и половина по-късно същите не успяват да преминат минималния праг на теста, проведен от новото ръководство през декември.

Сред високо оценените преди (и провалили се сега) има "съпруги", "синове", "зетьове"

В понеделник по БНТ съветникът на премиера по въпросите на борбата с корупцията и лидер на РЗС Яне Янев дълго говори за "чистка" в Софийския градски съд, която "уплашила много хора" и те му се оплакали. Янев нападна всички подред - от председателя на СГС Калоян Топалов, през изпълняващия длъжността преди него след отстраняването на Владимира Янева - Владимир Йорданов, до председателя на ВКС Лозан Панов, като ги обвини в опит "за овладяване на ключовите съдилища чрез поставяне на удобни хора".

Янев обаче не каза нищо за проведения тест, на който е била подложена и съпругата му Галя Янева, съдебен помощник в Гражданското отделение на СГС.

Именно тя е сред "двойкаджиите" на теста, тъй като е получила едва 3 точки от максималния брой 34, което не ѝ достигало дори за двойка според методиката на изчисляване на оценките. Справка на "Дневник" показа, че през юни 2014 г., оценена от Владимира Янева и Богдана Желявска, съпругата на Яне Янев е получила отличната оценка 5.66.

По време на изслушването си пред Висшия съдебен съвет (ВСС) в края на юни 2015 г., при избирането му за председател на СГС, Калоян Топалов посочи слабата квалификация и продуктивност на съдебните помощници, както и критериите за избора им, заедно с неясните критерии при командироването в СГС като един от проблемите в съда. И пое ангажимент да реши тези проблеми, ако бъде избран.

Потърсен от "Дневник" за коментар, Топалов заяви, че отстраняването на 14-те съдебни помощници не може да се интерпретира като "чистка". Тестът е направен от всички и има и такива, които са го издържали.

Съдебните помощници подпомагат работата на съдиите по конкретни дела, като изготвят проекти на решенията по указанията на съдиите, изготвят правни становища, доклади и др. Все задължения пряко свързани с правораздавателната дейност на съдиите.

При теста максималният брой точки е 34 за съдебните помощници в Гражданското отделение, като за успешно преминаване трябват 16 точки. А за тези в Наказателното отделение максималният брой е 24 точки, като за издържане са необходими 17.

Кодексът на труда предвижда възможност служител да бъде уволнен заради липса на качества за ефективно изпълнение на работата. Петима от провалилите се на теста са уволнени по тази причина.

Двама от назначените по времето на Владимира Янева съдебни помощници - Радослав Вичев, син на бившия апелативен прокурор на София Вичо Вичев, и Мария Рачкова са уволнени със същото основание. Вичев е получил 14 точки на теста, Рачкова - 9 т.

Йордан Колев, Величка Костадинова и Албена Йонидова са уволнени по същата причина.

Трима пък са се възползвали от отправеното до всички неиздържали предложение за прекратяване на трудовото правоотношение по взаимно съгласие. Това са:

- Надежда Панкова, назначена с пълна шестица от комисия в състав Владимира Янева, Богдана Желявска и Иво Дачев. На новия тест от декември получила 14 точки.

- Чавдар Николов, назначен от същата комисия, получил 16 точки през декември. А на атестация за периода от 2012 г. до 2013 г. е получил най-високата оценка за изпълнение на служебните задължения.

- Мариана Палазова, също назначена от тази комисия през 2014 г., е изкарала 9 точки на новия тест.

От останалите шестима, които не са издържали теста, на четирима не могат да бъдат прекратени служебните отношения, поради законова закрила:

- Доника Лазарова, съпруга на бившия секретар на МВР Светлозар Лазаров, е получила 9 точки на теста, но има дете под 3 години и не може да бъде освободена.

- Галя Янева, съпруга на премиерския съветник Яне Янев, не се е явила на първата дата на изпита - 18 декември 2015 г., като е представила болничен лист. Явила се е на 11 януари. От 34 възможни точки получава 3 точки. Засега обаче Янева не е освободена от длъжността съдебен помощник, защото веднага след теста е напуснала сградата на съда, а на следващия ден е уведомила СГС по телефона, че от 11 януари включително отново е в болничен за срок от 10 дни. Болничният лист е издаден на 12-и януари (вторник) в Сандански. Прави впечатление, че първият ден на болничния съвпада с деня, на който е държала теста...

Другите двама са също в болничен отпуск.

Двама съдебни помощници са напуснали по взаимно съгласие, без да се явят на теста. Това са Еленко Еленков, син на съдията от ВАС Александър Еленков, и Антони Върбев.

Диляна Стоянова е издържала теста, но въпреки това напуска по свое желание.

Времето, с което са разполагали помощниците за решаване на теста, е било 2 часа. Те са имали на разположение и съответните закони. Трябвало е да познават и пет тълкувателни решения съобразно областта, в която са работили. От съда увериха, че и без познаване на тълкувателните решения е било възможно да вземат изпита, тъй като въпросите били елементарни.

Свободните места за съдебни помощници ще бъдат запълнени след конкурс, вероятно в началото на февруари. Конкурсът ще бъде по-труден дори от този за младши съдии, увериха от съда. Не е сигурно и дали ще се цели да бъдат запълнени всички бройки, тъй като не били нужни толкова много съдебни помощници.